
	COMISIA PENTRU MUNCĂ ŞI PROTECŢIE SOCIALĂ


	Bucureşti,
	20 februarie 2017

	Nr.
	4c-7/411


R A P O R T

asupra propunerii legislative pentru completarea Legii nr.416/2001 privind venitul minim garantat
În conformitate cu prevederile art.95  din Regulamentul Camerei Deputaţilor, republicat, Comisia pentru muncă şi protecţie socială a fost sesizată, prin adresa nr.Plx 130/2016 din 6 aprilie 2016, cu dezbaterea pe fond, în procedură obişnuită, a propunerii legislative pentru completarea Legii nr.416/2001 privind venitul minim garantat.
La întocmirea prezentului raport, Comisia a avut în vedere:

· avizul favorabil al Consiliului Legislativ (nr.1244/23.11.2015)

· avizul negativ al Consiliului Economic şi Social (nr.3402/17.11.2015)

· avizul negativ al Comisiei pentru buget, finanţe şi bănci 
(nr.4c-2/238/14.06.2016)

· avizul favorabil al Comisiei juridice, de disciplină şi imunităţi 
(nr.4c-11/486/19.04.2016)

· avizul negativ al Comisiei pentru egalitatea de şanse pentru femei şi bărbaţi (nr.4c-17/866/20.04.2016)

· punctul de vedere, negativ, al Guvernului (nr.1737/19.09.2016).

Propunerea legislativă are ca obiect de reglementare completarea Legii nr.416/2001, în sensul instituirii unei excepţii de la modul de plată al ajutorului social, aşa cum este reglementat de art.131 alin.(1) şi (2) din lege, astfel încât persoanele din zonele rurale să primească contravaloarea ajutorului social cuvenit sub formă de tichete de masă, marcate cu specificaţia ”ajutor social” şi care vor fi folosite exclusiv pentru servirea  mesei sau pentru achiziţionarea de alimente.
La dezbaterile care au avut loc în şedinţa comisiei din 14 februarie 2017 au participat, în conformitate cu prevederile art.55 din Regulamentul Camerei Deputaţilor, republicat, din partea Ministerului Muncii şi Justiţiei Sociale:
· d-l Adrian Dobre - Secretar de Stat

· d-na Mihaela Grecu – director.
La lucrările comisiei şi-au înregistrat prezenţa 16 deputaţi, din totalul de 19 membri ai comisiei.

Raportul comisiei a fost adoptat cu unanimitate de voturi. 

Propunerea legislativă a fost respinsă de Senat în şedinţa din 29 martie 2016.
Propunerea legislativă face parte din categoria legilor organice, conform prevederilor art.73 alin.(3) din Constituţia României, republicată.

Camera Deputaţilor este Cameră decizională, potrivit prevederilor art.75 din Constituţia României şi ale art.92 din Regulamentul Camerei Deputaţilor, republicat.
În urma finalizării dezbaterilor, Comisia propune Plenului Camerei Deputaţilor respingerea iniţiativei legislative din următoarele considerente:
- se introduc discriminări în rândul persoanelor din zona urbană/rurală
- tichetele de masă şi ajutorul social sunt două prestaţii cu regim juridic diferit, acordate în baza a două acte normative distincte. Astfel, acordarea tichetelor de masă este reglementată prin Legea nr.142/1998, iar tichetul de masă reprezintă o alocaţie individuală de hrană acordată salariaţilor atât pentru cei din sistemul public, cât şi pentru cei din sistemul privat, costul acestora fiind suportate integral de angajator; ajutorul social este un beneficiu de asistenţă socială ce se acordă familiei sau persoanei singure, cu cetăţenie română, calculat ca diferenţă  între nivelul minim garantat prevăzut de Legea nr.416/2001 privind venitul minim garantat, şi venitul total al familiei sau persoanei singure, acordat din bugetul de stat, prin bugetul Ministerului Muncii şi Justiţiei Sociale.

PREŞEDINTE,



SECRETAR,

Adrian Solomon



Csép Éva-Andrea
Întocmit,

Consilier parlamentar Adriana Breazu

